**Manje je više**

**(Laička kolumnica [211])**

**U adventu maštovitost**

Stvorivši nas na svoju sliku, Svevišnji nam daruje stvaralačku sposobnost *maštanja*. U skladu s prvim ovonedjeljnim čitanjem (Iz 11, 1-10) u kolumnici laički razmišljam o *maštovitosti*.

Boraveći kao kržljav đak u sarajevskoj školi za slijepe, često sam noću, a da toga nisam bio svjestan, na krilima bujne mašte napuštao zagušljivu internatsku spavaonicu, leteći na čudesnom *sagu* (zvao sam ga *ćilimom*!) divnim prostranstvima poput onih iz bajki i priča za djecu. Budno maštanje prerastalo je u *san* koji me je vodio u rodni kraj, a kad bih se izjutra probudio u domskom krevetu, osjećaj tuge ubrzo bi ustupio mjesto tihoj ugodi, potaknutoj živopisnošću netom sanjanih prizora i fantazijom dočaranih slika. Zahvaljujući mladalačkom *sanjarenju*, podnosio sam, a potom i zavolio školovanje daleko od rodbine i zavičaja, poimajući da je to put kroz život na kojemu me prati i smjerokazno vodi dragi Bog.

Pridružimo li adventskoj smirenosti urođenu nam maštovitost, moguće je obnavljanje duhovne *rastresitosti* po kojoj, otkrivajući i razvijajući darovane nam sposobnosti, uz Božju pomoć ostvarujemo *želje*, ozbiljujemo *planove*, dosežemo *ciljeve*. Kao djeca izgrađujemo se igrom, kao odrasli formiramo se stjecanjem vještina, znanja i iskustava. Čudnovatom spregom srca i razuma *vjerujemo* u vlastite vizije, a Bog koji *dolazi* pomaže nam ih prekovati u stvarnost.

*Proroštva* su božanska nadahnuća ljudske maštovitosti. Neka nas došašćem provedu slikovita Izaijina viđenja:

*Vuk će prebivati s jagnjetom, ris ležati s kozlićem, tele i lavić zajedno će pasti, a djetešce njih će vodit'. Krava i medvjedica zajedno će pasti, a mladunčad njihova skupa će ležati, lav će jesti slamu k'o govedo. Nad rupom gujinom igrat će se dojenče, sisanče će ruku zavlačiti u leglo zmijinje. Zlo se više neće činiti, neće se pustošiti na svoj svetoj gori mojoj: zemlja će se ispuniti spoznajom Jahvinom kao što se vodom pune mora.*

Svemogi Bože, ražari u nama preobrazbenu adventsku maštovitost.

Sead Ivan Muhamedagić